L’alumnat de Secundària de l’IES V.A Estellés assisteix a una xarrada motivacional sobre les vocacions de Ciències
2025-07-24

L’alumnat de 2n, 3r i 4t d’ESO i també els alumnes i alumnes de l’IES Vicent Andrés Estellés de Burjassot han viscut recentment una experiència enriquidora de cara al moment en què hagen de decidir cap a on encaminar la seua carrera acadèmica i professional, després de deixar l’institut. Durant els matins del 9 i el 19 de maig van assistir, en el Centre Cultural Tívoli, a les xarrades impartides per quatre dones científiques, en el marc del projecte Girls4STEM, organitzat per la Universitat de València i enfocat al foment de les vocacions STEM, acrònim de les paraules en anglés Science, Technology, Engineering i Mathematics.

Aquestes xarrades motivacionals i el projecte Girls4STEM en general tenen com a objectiu principal motivar a l’alumnat i ampliar els seus horitzons acadèmics i professionals gràcies a l’exemple de les quatre ponents que, amb la seua trajectòria, han demostrat que quan realment es vol, es pot triomfar en el camp de les Ciències. “A més, el fet que totes hagen sigut dones posa en relleu que en una societat igualitària res ha de supeditar l’evolució i el creixement de la dona. Totes i tots podem si totes i tots som conscients i avancem de la mà amb decisió i pas ferm”, han declarat des del centre de Secundària de Burjassot.